**Dôvodová správa**

***Všeobecná časť***

Návrh ústavného zákona, ktorým sa mení a dopĺňa Ústava Slovenskej republiky
č. 460/1992 Zb. v znení neskorších predpisov predkladajú do Národnej rady
Slovenskej republiky poslanci Národnej rady Slovenskej republiky za politickú stranu Kotleba – Ľudová strana Naše Slovensko Marian Kotleba, Ján Mora, Milan Uhrík, Natália Grausová a Peter Krupa.

Slovenské drevo považujeme za strategickú surovinu národného významu,
ktorá si zasluhuje ústavnú ochranu.

Nielen nízka cena dreva oproti zahraničnej ponuke, ale aj vidina jednoduchého a rýchleho zárobku spôsobuje to, že finálna výroba dreva sa vykonáva mimo územia Slovenskej republiky.

Takisto aj slovenskí drevospracovatelia už dlhé roky upozorňujú, že ďaleko najväčšou brzdou ich rozvoja je vývoz neopracovaného dreva z tunajších lesov do cudziny. Keby k nemu nedochádzalo, zamestnávajú o tisícky ľudí viac.

Pre porovnanie, v polovici deväťdesiatych rokov sme na Slovensku ťažili 5,3 až 5,5 milióna metrov kubických dreva, v súčasnosti 9,4 až 10 miliónov kubíkov ročne, čo je takmer dvojnásobok. Dnes sme v štádiu, kedy drevo horšej kvality dovážame a kvalitné domáce drevo je určené na export. Tento stav je nutné bezpodmienečne zvrátiť.

Drevo je nutné brať ako prírodné bohatstvo štátu, takisto aj ako komoditu strategického záujmu, ale v neposlednom rade je drevo nenahraditeľnou zložkou nášho životného prostredia a preto si zasluhuje ústavnú ochranu.

Je žiaduce, aby sa drevo v Slovenskej republike nielen ťažilo, ale aj ďalej spracovávalo a finalizovalo.

Cieľom predloženého návrhu ústavného zákona je pripraviť legislatívnu pôdu a ústavnú oporu pre dôkladnejšiu ochranu slovenských lesov, obmedzenie živelnej ťažby
a zastavenie nekontrolovaného vývozu dreva zo Slovenskej republiky.

Predložený návrh má jednoznačne pozitívny vplyv na životné prostredie.

***Osobitná časť***

**Čl. I**

K bodu 1

 Drevo bude vyhlásené za strategickú surovinu Slovenskej republiky chránenú Ústavou Slovenskej republiky.

**Čl. II**

 Navrhuje sa účinnosť ústavného zákona od 1. januára 2018.